Twee gevonnis wat jagluiperdwelpies wil smousDie welpies is na ‘n rehabilitasiesentrum vir wilde diere geneem. (Foto: SA Polisie) Twee mans is die afgelope week in die Hartswater-landdroshof skuldig bevind aan die besit van en handel in ŉ beskermde spesie. Die Valke se eenheid teen ernstige georganiseerde misdaad het Ockert du Toit (45) en Stefan de Villiers (52) al in Augustus 2015 in hegtenis geneem, ná die polisie ŉ wenk ontvang het dat drie jagluiperdwelpies in die Hartswater-omgewing in die Noord-Kaap te koop aangebied word, het Nomthandazo Mnisi, woordvoerder van die Valke in die Noord-Kaap, gesê. Die polisie het kort daarna toegeslaan en twee welpies is op ŉ kleinhoewe by Hartswater gevind. Ná ondervraging het die twee mans gesê die derde welpie word op ŉ plaas by Vorstershoop aangehou, het Mnisi gesê. Die welpie is later in ŉ buitegebou op daardie perseel gevind. Die polisie het beslag gelê op ŉ .22-geweer en ŉ .303-geweer. “Du Toit is gevonnis tot ŉ boete van R5 000 of 12 maande tronkstraf, terwyl De Villiers gevonnis is tot ŉ boete van R10 000 of twee jaar tronkstraf,” het Mnisi gesê. Die welpies is ná die klopjag na ŉ rehabilitasiesentrum vir wilde diere in Bloemfontein geneem.